作者:同穀子
標題:五子之歌
內容:邦惟固本自安寧，臨下常須馭朽驚。何事十旬遊不返，禍胎從此召殷兵。酒色聲禽號四荒，那堪峻宇又雕牆。靜思今古為君者，未或因茲不滅亡。唯彼陶唐有冀方，少年都不解思量。如今算得當時事，首為盤遊亂紀綱。明明我祖萬邦君，典則貽將示子孫。惆悵太康荒墜後，覆宗絕祀滅其門。仇讎萬姓遂無依，顏厚何曾解忸怩。五子既歌邦已失，一場前事悔難追。